钦定古今图书集成/明伦汇编/氏族典/第395卷 > 李昶
## 钦定古今图书集成/明伦汇编/氏族典/第395卷 > 李昶

按《元史李昶传》：“昶字士都，东平须城人。父世弼，更名
彦。兴定二年，父子廷试，昶以《春秋》中第二甲第二人，
世弼中第三甲第三人，父子褒贬各异，时人以比向、
歆，而世弼遂不复仕，晚乃授东平教授以卒。昶释褐
授孟州温县丞。至大改元，为郑州河阴簿。国兵下河
南，奉亲还乡里，行台严实辟授都事。实卒，子忠济嗣。”
陞昶为经历。居数岁，忠济怠于政事，昶去官，杜门教
授。岁己未，世祖伐宋，闻昶名，召见。明年即位，召至开
平，访以国事，昶知无不言。时征需烦重，行中书省科
征税赋，昶移书时相，为蠲逋户之赋。中统二年春，内
难平，昶上表贺，因进《讽谏》，世祖称善久之。世祖尝燕
处，望见昶，辄敛容曰：“李秀才至矣。”其见敬礼如此。会
严忠济罢，以其弟忠范代之，忠范表请昶师事之，特
授翰林侍讲学士，行东平路总管军民同议官。昶条
十二事，划除宿弊。至元元年，迁转之制行，减并路府
州县官员，于是谢事家居。五年，起为吏礼部尚书，品
格条式，选举礼文之事，多所裁定。凡议大政，宰相延
置上座，倾听其说。八年、授山东东西道提刑按察使。
未几致仕。二十六年卒。